La Unió Europea i els Estats Units han acordat el reconeixement mutu de les inspeccions farmacèutiques reduint les barreres comercials entre tots dos en aquest sector estratègic. L'acord implica que Brussel·les i Washington consideren que tenen procediments "comparables" per controlar la fabricació de medicaments i que no caldran avaluacions addicionals abans de fer les exportacions. Així, les companyies europees que importin fàrmacs estatunidencs ja no hauran de fer controls de qualitat si ja s'han fet als EUA. El pacte s'emmarca en l'intent del bloc europeu per millorar les relacions comercials transatlàntiques amb l'administració Trump en un context de tensions globals i tendències proteccionistes.  La Comissió Europea, encarregada de les negociacions, assegura que l'acord "garanteix l'alta qualitat dels medicaments" pels europeus i que és "un pas endavant" per a les relacions entre la UE i els EUA.

Summary: La UE i els EUA acorden el reconeixement mutu dels controls de qualitat als medicaments


L'advocat del president de la fundació Catmón, Víctor Terradellas, ha negat contactes amb emissaris de Putin per reconèixer la república catalana, com apunten algunes filtracions a mitjans. En declaracions a TV3, l'advocat Francesc Fernández assegura que Terradellas "ni va arribar a cap acord, ni va demanar cap reconeixement de la república catalana, ni molt menys un pacte sobre el reconeixement de Crimea". Segons Fernández, alguns han volgut crear una "pel·lícula d'espies" de "ciència-ficció" amb aquest cas.  L'advocat ha dit que el seu client "s'ha dedicat molts anys als negocis internacionals" i "s'ha reunit amb molta gent en diversos països del món", però ha recordat que sense "cap responsabilitat política".  La Guàrdia Civil, segons la interlocutòria del cas, afirma que Terradellas va viatjar a Rússia en els dies anteriors a l'1 d'octubre, i en les seves anotacions i converses afegeix que va entrar en contacte amb emissaris de Putin.

Summary: L'advocat de Terradellas nega contactes amb Rússia per reconèixer la república catalana


La plaça de la Font de Tarragona ha recuperat aquest dissabte al migdia el bullici habitual d'aquest cèntric i popular espai. Les terrasses s'han omplert de famílies, colles d'amics i parelles que han aprofitat el bon temps, malgrat que la jornada ha començat ennuvolada. Tot i que moltes de les terrasses estaven plenes, algunes tenien taules buides. Els responsables dels bars i restaurants atenen amb mascaretes i guants i mantenen les distàncies de seguretat entre les taules que ocupen la meitat de l'aforament permès a la via pública. En canvi, no tots els clients porten caretes.  A la platja de l'Arrabassada de Tarragona també han obert els tres bars a peu de sorra, on alguns clients han dinat.

Summary: Les terrasses de Tarragona s'omplen en el primer dissabte de la fase 1


L'Ajuntament de Calafell calcula que la línia elèctrica d'alta tensió que travessa el nucli urbà serà desmantellada a finals d'any. En un comunicat, el consistori ha anunciat que Endesa ja està construint una nova línia a tocar de l'autopista C-32, la qual es preveu que estigui en funcionament a principis d'estiu. Un cop el nou cablejat estigui en ple funcionament, es podrà desmuntar i retirar les torres actuals, fet que ha aplaudit el govern municipal. El regidor de Serveis Urbanístics, Miguel Ángel Perín ha recordat que la línia actual "impedeix destinar a cap ús un munt de metres quadrats que hi ha sota la xarxa elèctrica". Perín ha fet aquestes declaracions després de reunir-se amb els responsables d'Endesa amb l'objectiu de conèixer el calendari de connexió de la nova xarxa i, de retruc, preveure quan es pot materialitzar el desmuntatge de les torres que creuen el poble.

Summary: Calafell preveu que la línia d'alta tensió que travessa el nucli urbà desapareixerà a finals d'any


La portaveu del grup parlamentari del PSC-Units, Eva Granados, ha constatat aquest dimarts que el Govern està "profundament dividit" perquè la confiança entre els dos socis "està tocada" després que s'hagin "enganyat" mútuament. En el marc del debat de política general i després que la Mesa hagi deixat sense efectes la delegació de vot de JxCat, Granados ha lamentat "l'espectacle" que s'ha ofert a la ciutadania i ha celebrat que finalment "s'hagi posat seny". La socialista ha emplaçat el president de la Generalitat, Quim Torra, a decidir si aposta per la "democràcia o la desobediència". Des del PSC han demanat al Govern que "respecti les lleis, promogui la convivència i el diàleg entre executius". Una vegada més Granados ha tancat la porta a un possible referèndum i ha apostat per "integrar més Catalunya amb Espanya i Europa".

Summary: El PSC constata la "profunda divisió" del Govern després de la crisi entre JxCat i ERC


El conductor d'un camió ha estat detingut aquest dilluns al matí després d'atropellar un menor a l'N-II, a Tordera (Maresme). Segons ha informat el Servei Català de Trànsit (SCT), l'adolescent caminava sol pel voral de la carretera cap a les dues de la matinada quan ha estat atropellat pel camió. El conductor ha marxat del llocs dels fets però ha estat localitzat. Amb aquesta víctima, són 131 les persones que han mort en accident de trànsit aquest any a la xarxa viària interurbana de Catalunya

Summary: Detingut el conductor d'un camió després d'atropellar mortalment un menor a l'N-II a Tordera


El Bisbat de Tortosa està netejant el retaule de l'altar major de la Catedral tortosina, dedicat a la Mare de Déu de l'Estrella. L'actuació consisteix en una neteja de la pols adherida que s'hi ha acumulat després de mesos d'obres al solar de davant de la basílica –amb l'enderroc de les cases de la Catedral i les excavacions arqueològiques-. Després de l'estiu també se'n revisarà a fins l'estat de conservació i es repararan petits aixecaments de pintura i atacs d'insectes que s'han detectat. També es desmuntarà i traslladarà, al setembre, el retaule de Santa Anna que ha cedit estructuralment per la seva part dreta, i està en risc de col·lapsar i enfonsar-se. Amb una intervenció complexa, se'l traslladarà al Centre de Restauració de Béns Mobles de Catalunya, a Valldoreix, i se'n farà una recuperació completa, també dels retrats que incorpora.

Summary: El Bisbat neteja el retaule de l'altar major de la Catedral de Tortosa i en repararà petits desperfectes a la tardor


Els concerts se celebraran del 2 al 4 d'octubre al Palau Robert ACN Barcelona.-Sara Roy, Miki Nuñez, Suu, Els Amics de les Arts i Manel actuaran a la segona edició del festival Clotilde Fest en tres concerts programats entre el 2 i el 4 d'octubre. El Palau Robert i l’Agència Catalana de la Joventut organitzen amb el suport d’Europa FM, FLAIXBAC, iCat i Creu Roja Catalunya  la segona edició del certamen de música gratuït adreçat al jovent. Sara Roy i Miki Nuñez actuaran el 2 d'octubre; Suu i els Amics de les Arts, el dia 3, i Manel el dia 4.   En un comunicat, els organitzadors han destacat l'objectiu de donar suport a grups de música  "en una conjuntura difícil com l’actual a conseqüència de la covid-19. El festival musical s’organitzarà amb totes les mesures de seguretat vigents i amb un nombre limitat d’assistents que hauran de fer la reserva prèvia. Enguany s’incorporen al Clotilde Festival i al seu cartell de luxe l’emissora Flaixbac i la Creu Roja Joventut, completant així un gran equip dedicat a promoure la cultura i el lleure responsables entre el jovent del país. Es podran aconseguir invitacions per assistir als concerts els titulars del Carnet Jove. Des de la pàgina principal del web www.carnetjove.cat podran enllaçar al lloc “Connecta’t” per guanyar una invitació doble per a un dels tres concerts. El període de participació serà del dilluns 15 al dilluns 28 de setembre. El sorteig es farà el dia 29. Es donaran 62 premis de 2 invitacions per cadascun dels tres concerts, una invitació per la persona titular premiat/da i l’altre per la persona acompanyant que determini. En el cas de menors de 16 anys, l’acompanyant caldrà que sigui el pare, la mare o tutor/a o l’adult que aquests autoritzin. Concurs de fotografia El Palau Robert, amb la col·laboració de l’Institut d’Estudis Fotogràfics de Catalunya (IEFC), convoca el I Concurs de fotografia del festival Clotilde Fest, amb l’objectiu de "fomentar l’afició per la fotografia i la creació artística entre els joves, coincidint amb un dels esdeveniments musicals més destacats de la tardor". El concurs s’adreça a joves aficionats a la fotografia en edats compreses entre els 18 i els 30 anys que podran presentar tres fotografies dels concerts. El termini de presentació de les obres finalitzarà el 7 d’octubre. El jurat estarà format per un representant de la Direcció General de Difusió, un altre de l’Agència Catalana de la Joventut i un tercer de l’Institut d’Estudis Fotogràfics de Catalunya. El primer premi està dotat amb 300 euros. El segon premi, amb un curs d’iniciació a la fotografia a l’Institut d’Estudis Fotogràfics de Catalunya (IEFC), i el tercer, amb 150 euros. Les fotos guanyadores s’exhibiran a l’aparador del Palau Robert entre el 19 d’octubre i l’1 de novembre.

Summary: Sara Roy, Miki Nuñez, Suu, Els Amics de les Arts i Manel actuaran a la segona edició del Clotilde Fest


Càritas Diocesana i Arrels Sant Ignasi de Lleida han tornat a reclamar la creació d'un model d'acollida "integral, estable, de futur i digne" per als temporers que arriben a la ciutat durant la campanya de la fruita. Assenyalen que la crisi sanitària per la covid-19 ha evidenciat la realitat d'aquest col·lectiu i ha posat de manifest la necessitat d'un nou model d'acollida. Les entitats consideren que l'actual "és un model caduc i no soluciona el problema d'arrel" i, per això, emplacen totes les administracions i els diversos agents socials implicats "a començar com més aviat millor un treball conjunt" perquè la pròxima primavera "no es torni a produir una conjuntura similar, una realitat que fa massa anys que porta succeint-se a Lleida". Ambdues entitats mostren la seva preocupació per la forma "improvisada" amb què s'ha abordat la situació, "havent de multiplicar esforços per poder donar una resposta adequada, tot i les dificultats afegides per la covid-19". Càritas i Arrels Sant Ignasi defensen que "entre tots cal dirigir els esforços perquè Lleida sigui, veritablement, una ciutat d'acollida i hospitalària", amb l'objectiu que "les persones treballadores que arriben a Lleida trobin el suport i l'acompanyament necessaris per viure la campanya amb condicions humanament dignes". Un any més, Arrels Sant Ignasi i Càritas Diocesana de Lleida han participat en la campanya de temporers de la ciutat de Lleida als pavellons 3 i 4 de Fira de Lleida. Enguany, col·laborant amb la gestió de l'acollida i en el servei de menjador. En total, una seixantena de voluntaris i sis persones contractades més han liderat l'equip tècnic durant tot el període, que s'ha estès des de principis de juliol i fins a mitjans de setembre.  Des d'aquestes entitats fan una valoració "molt positiva" de la implicació de totes les persones que, voluntàriament, han participat d'aquest projecte, especialment els joves, fet que "demostra que bona part de la societat lleidatana se sent interpel·lada en la necessitat de trobar una solució a una situació que es repeteix cada estiu".

Summary: Càritas i Arrels reclamen un model d'acollida "integral, estable i digne" per als temporers que arriben a Lleida


El degà del Col·legi d’Arquitectes de Catalunya (COAC),  Lluís Comerón, ha estat escollit president del Consell Superior d’Arquitectes de l’estat espanyol, segons ha informat l’organisme en un comunicat. Comerón estarà al capdavant de l’òrgan que agrupa tots els col·legis d’arquitectes de l’Estat entre el 2018 i el 2021. El mataroní s’ha imposat a la resta de candidats amb un programa que aposta per la “revalorització” de l’arquitectura amb la voluntat de tirar endavant una Llei d’Arquitectura al Congrés dels Diputats i un Pacte per a la Renovació Urbana així com un pla de comunicació i màrqueting pels arquitectes. Comerón presidirà l’organisme tot i que la seva junta ha rebut una demanda deontològica de col·legiats catalans per haver donat suport al referèndum de l’1-O a través d’un manifest subscrit per un centenar de col·legis catalans, segons ha confirmat el COAC.

Summary: El degà del COAC és escollit president del Consell Superior d’Arquitectes de l’Estat malgrat donar suport al referèndum


La Mostra de Jazz de Tortosa tornarà a fer gaudir, en la seva 24ena edició, de dues de les millores figures musicals a nivell internacional. El prodigiós violinista libanès Ara Malikian ha inclòs la capital ebrenca entre els escenaris de la seva gira mundial amb l'espectacle del disc 'La increïble història del violí', amb què ha venut més de 20.000 còpies. Malikian actuarà el 3 de juliol a l'Auditori Felip Pedrell. També estarà a Tortosa i hi farà l'únic concert a Catalunya aquest 2017, el considerat hereu natural de Paco de Lucía, el sevillà Vicente Amigo. Serà el dijous 6 de juliol al mateix escenari que Malikian. Més enllà dels caps de cartell, la programació de la Mostra de Jazz inclourà una trentena d'actuacions gratuïtes que es repartiran per diferents espais i locals de la ciutat. La Banda Municipal de Tortosa –que celebra el 75è aniversari- prendrà especial protagonisme amb el concert commemoratiu que farà amb el grup BCN Latin i amb els quals s'endinsaran en el món del jazz llatí.  La nova edició de al Mostra de Jazz de Tortosa està acabant de tancar la programació definitiva però ja ha fet un avançament dels importants caps de cartell amb què comptarà. Per una banda, l'Auditori Felip Pedrell acollirà el dilluns 3 de juliol l'actuació d'Ara Malikian. El violista libanès, d'ascendència armènia, portarà la seva gira a Tortosa després de dos anys pels escenaris de tot el món i hi presentarà el repertori del seu disc 'La increïble història del violí', on repassa les seves pròpies vivències.  Ara Malikian va aprendre a tocar el violí del seu pare amb qui va descobrir tots els gèneres musicals enmig de la guerra civil libanesa, fins arribar al rock, el jazz i el pop.  Gràcies a un beca del govern alemany, als 14 anys va poder cursar els seus estudis a Hannover, sent l'alumne de la Hoschschule für Musik und Theater més jove. Malikian actuarà a Tortosa acompanyat de sis músics més. Les entrades es podran adquirir a partir d'aquesta setmana a la web de Event Brite, amb un preu mitjà de 35 euros. També a l'Auditori Felip Pedrell actuarà Vicente Amigo, l'hereu de Paco de Lucía al qual la Mostra de Jazz de Tortosa no va aconseguir convidar al certamen, tot i els reiterats intents. Amigo presentarà el seu 8è àlbum d'estudi, 'La memoria de los sentidos', amb un espectacle flamenc "pur", acompanyat també per un sextet amb una segona guitarra, caixa flamenca, baix, cant i ball. Les entrades les distribuirà l'escola Academic, a un preu mitjà de 20 euros. Entre la resta d'actuacions, gairebé una trentena que s'estan acabant de programar, també hi destaca un dels concerts especials que enguany ha preparat al Banda Municipal de Tortosa per celebrar el seu 75è aniversari. La formació dirigida per Juanjo Grau es fusionarà amb el jazz llatí del grup BCN Latin en un concert que es farà a l'Auditori Felip Pedrell el dimarts 4 juliol.  Poesia, gastronomia i ball La Mostra de Jazz de Tortosa comptarà de nou amb les jornades de Cuina Cajún en les quals s'ofereix la cuina tradicional de New Orleans, rica en productes molt habituals també a la cuina tradicional ebrenca. Com a novetat, enguany, l'aplicació mòbil del certamen que es va estrenar l'any passat, permetrà votar l'establiment que hagi ofert la millor combinació de tapa cajún i actuació musical. EL guanyador rebrà una premi de l'organització.  També hi haurà una exposició de pintura d'Enric Bastida a la Biblioteca Marcel·lí Domingo, una actuació de jazz i poesia inclosa en la proposta Ebre/Música&Patrimoni que es farà al Museu de Tortosa, i es repetirà la vetllada de Jazz i Tapes al Mercat Municipal que inclourà la primera trobada de Swing i Lindy Night a Tortosa.

Summary: Ara Malikian i Vicente Amigo, prodigis del violí i la guitarra, caps de cartell de la Mostra de Jazz de Tortosa


L’editorial barcelonina Ediciones B traurà a la llum aquest Sant Jordi un nou segell, B.CAT, que publicarà llibres en llengua catalana. Des de l’empresa s’indica que B.CAT serà el segell que “dotarà de personalitat i gran projecció” les publicacions en aquesta llengua. Reunirà títols de ficció i no ficció; d’intriga, acció i misteri; llibres històrics; grans novel·les de sagues familiars; títols romàntics; biografies, i llibres d' actualitat entre d’altres. Es publicaran autors catalans però també estrangers “amb l’objectiu d’implantar amb més força les publicacions en llengua catalana”.

Summary: Ediciones B estrena per Sant Jordi el segell B.CAT de llibres en llengua catalana


La inversió estrangera que ha captat la Generalitat els primers sis mesos de 2018 ja suposa el 70% de la inversió que va atreure durant el conjunt de 2017. El primer semestre de l'any (fins al 15 de juny), la Generalitat ha atret 175 milions d'euros a través d'ACCIÓ mentre que durant tot el 2017 va captar-ne 241 milions. El volum d'inversió de l'any passat implica una davallada del 31,3% en relació a la xifra rècord registrada durant el 2016, de 352 milions d'euros. En una trobada amb mitjans de comunicació aquest dilluns, la consellera d'Empresa i Coneixement, Àngels Chacón, ha remarcat que els indicadors d'aquest primer semestre de 2018 apunten "cap on anirà la tendència" per al conjunt de l'any, que esperen "sigui positiva". D'altra banda, Chacón ha descartat que siguin inversions que es van paralitzar duran el 2017 perquè "no hi hauria temps material per a executar-les". La consellera ha subratllat que la davallada del volum d'inversió de l'any passat la Generalitat no es tradueix en el nombre de projectes o llocs de treball generats. Segons dades d'ACCIÓ, la Generalitat va ajudar a materialitzar 70 projectes d'inversió que van generar 3.217 llocs de treball. Chacón ha remarcat que prefereixen analitzar les dades en quinquennis ja que "les inversions es decideixen a llarg termini", ha apuntat. Segons la consellera, les inversions atretes de 2013 a 2017 (4.064 MEUR)  van ser superiors a les captades entre 2008 i 2012 quan se'n van captar 3.053 MEUR. "Les inversions es decideixen a llarg termini", ha afirmat.  Les dades de la Generalitat són inferiors a les que facilita el Ministeri d'Economia perquè només recullen les inversions en les quals ha participat l'executiu català, a través d'ACCIÓ. El conseller delegat de l'agència per a la competitivitat de les empreses, Joan Romero, ha explicat que entre sis i set de cada deu operacions d'inversió es fan a través de la Generalitat. Segons dades d'ACCIÓ, per cada euro públic de pressupost van atreure 95,3 d'inversió estrangera.  Entre les inversions de l'any 2017, els Estats Units -amb el 24,3% del total-, el Japó (11,4%) i França (10%) van ser els més dinàmics. El sector que més inversió estrangera va rebre va ser el de les noves tecnologies amb un 28,6% del total, seguit de l'automoció (11,4%) i del transport aeri (10%). La majoria dels projectes (un 40%) són d'empreses que no tenien establiment previ a Catalunya. Segons la Generalitat, l'any passat es va captar un projecte d'inversió cada cinc dies.  Un 22% més d'empreses estrangeres D'altra banda, també s'ha fet públic que hi ha 8.642 empreses estrangeres instal·lades a Catalunya, un 22% més en relació al 2016. Les més nombroses són les alemanyes (13%), seguides de les franceses i dels Estats Units (12% respectivament). Per volum de facturació destaca l'automoció (13,4%) i l'alimentació (12,9%).  Chacón ha ressaltat que les multinacionals són les que "menys s'han mogut" des de l'1-O i ha dit que venen atretes pel "talent", "les infraestructures" i la situació geogràfica de Catalunya.

Summary: La inversió estrangera captada per la Generalitat el primer semestre de 2018 ja suposa el 70% de la del conjunt de 2017


El president del govern espanyol, Mariano Rajoy, ha burxat de nou aquest dijous durant el debat de la moció de censura en els suports que Pedro Sánchez podria rebre per part de les formacions independentistes per tirar endavant la iniciativa, i ha recordat que el mateix Sánchez va retreure a ERC haver “prioritzat les idees racistes i supremacistes de Torra”. “Mai hauran escoltat aquest tipus d’afirmacions a l’actual president d’Espanya”, ha dit Rajoy, que també ha recordat que Sánchez ha qualificat l’independentisme de “reaccionari” i “xenòfob”. Segons Rajoy, amb aquests precedents “ningú es pot prendre seriosament” el govern que pretén construir Sánchez amb el suport de les forces independentistes.  En aquest marc, ha preguntat a Sánchez si fruit dels seus acords amb les forces independentistes “ordenarà a la Fiscalia que retiri les acusacions contra les persones processades al Tribunal Suprem”; “si assumirà les peticions de Torra i els diputats que li donen suport” i si “donarà suport al dret d’autodeterminació com li demanen alguns”. “Si no ho té clar i ha de preguntar als del costat tenim un problema”, ha dit, perquè aquestes són qüestions “importants” que “preocupen tothom” i que “és lògic” que Sánchez aclareixi-

Summary: Rajoy recorda que Sánchez ha titllat Torra de “racista” i “supremacista” i diu que ell mai ha fet una afirmació semblant


El portaveu del grup parlamentari de C's, Carlos Carrizosa, ha visitat aquest dilluns la seu del PSC per signar al llibre de condol per la mort de l'exministra Carme Chacón i mostrar així "els seus respectes" a "tota la família socialista". En sortir, Carrizosa ha dit als mitjans que considera Chacón "una dona compromesa i valenta, que va lluitar per les seves idees i per la igualtat de gènere". Per al portaveu, la de l'exministra és "una pèrdua lamentable per a la política catalana i espanyola". La líder de C's, Inés Arrimadas, passarà també per la seu del PSC per oferir el seu condol aquest dilluns a la tarda.

Summary: Carrizosa destaca que Chacón va "lluitar per les seves idees i per la igualtat de gènere"


El PSC-Units vol que el Parlament demani la renúncia a Rafel Ribó com a Síndic de Greuges mitjançant una proposta de resolució que presentaran en el marc del ple monogràfic de corrupció. Segons ha explicat el diputat Jordi Terrades durant el ple, el Síndic "ha acabat el seu mandat" i "algunes actituds qüestionen la seva figura", després que Ribó hagi estat assenyalat com a destinatari d'obsequis de la trama del 3%. Concretament, es parla d'un suposat viatge a Berlín per veure la final Barça-Juventus del 2015 i que hauria pagat Jordi Soler, acusat de finançar a CDC, segons va publicar 'El Periódico'.  Terrades ha indicat que "és el moment" que Ribó presenti la seva renúncia "irrevocable i immediata" i que exerceixi l'adjunt general del Síndic en funcions fins que els grups parlamentaris siguin "capaços" de posar-se d'acord amb una figura que els representi a tots. El diputat també ha indicat que apel·laran perquè el Síndic "faci aquest pas" perquè "l'honoraria".  El jutge que investiga el cas del 3% a l'Audiència Nacional, José de la Mata, va oferir a finals de gener al Síndic de Greuges, Rafael Ribó, la possibilitat de personar-se i aportar proves de forma voluntària i aquest dimecres ho ha demanat. La Fiscalia Anticorrupció ha demanat que s'investigui el Síndic per suborn.  D'altra banda, els socialistes també han carregat contra JxCat per la seva "pauta de comportament" en casos de corrupció en el ple monogràfic sobre aquesta qüestió al Parlament. Concretament, Terrades ha dit que aquest "espai" ha anat "mutant" des de Convergència fins a la fórmula actual i ha desitjat que aquesta "pauta de comportament", en casos com el 3% o el cas Palau, "no es torni a produir més". A més, ha instat a aclarir "qui són els donants de Carles Puigdemont i de l'anomenat Consell de la República" per a garantir que "no hi ha col·lisió d'interessos".

Summary: El PSC-Units demanarà amb una proposta de resolució que Ribó que presenti la seva renúncia com a Síndic


El president de la Generalitat, Quim Torra, ha criticat aquest dijous que el ministre d'Exteriors, Josep Borrell, hagi donat instruccions perquè actuïn com l'ambaixador espanyol a Washington, l’exministre Pedro Morenés, la setmana passada, quan va protagonitzar un incident amb el mateix Torra a l'Smithsonian Folklife Festival. "L'article 155 fa amics per sempre. No hi ha res més igual a un Ministre d'Exteriors del PP que un Ministre d'Exteriors del PSOE", ha escrit el president de la Generalitat en una piulada a Twitter. Segons Borrell, Morenés “va fer el que havia de fer i va dir el que havia de dir” perquè "és el comportament normal que s'espera d'un ambaixador". La recepció oficial a Washington que l’organització oferia a les delegacions de Catalunya i Armènia la setmana passada amb motiu de l'Smithsonian Folklife Festival va acabar amb els discursos de contingut enfrontat del president de la Generalitat i l’ambaixador espanyol als EUA. La delegació catalana d'artistes convidats va escridassar l’ambaixador i va clamar per la llibertat dels “presos polítics”, a més d'abandonar l’acte en ple, amb Torra al capdavant.  A la sortida, el president va denunciar que Morenés havia fet un discurs “ofensiu” per a ell i “per al país” per haver-lo “titllat de mentider i posat en qüestió l’existència de presos polítics”. I és que Torra havia dedicat part de la seva intervenció a parlar, justament, de la situació dels independentistes que estan a la presó o a l’estranger.

Summary: Quim Torra sobre Borrell: "No hi ha res més igual a un ministre d'Exteriors del PP que un ministre d'Exteriors del PSOE"


La venda de turismes a Catalunya s'ha mantingut estable durant la primera quinzena d'octubre, amb una lleugera pujada del 0,5% respecte al mateix període de l'any passat. Així ho ha indicat aquest dimecres la patronal Anfac "davant algunes informacions aparegudes respecte a un hipotètic descens de les vendes de turismes a Catalunya durant les dues primeres setmanes". Els canals de particulars i empreses han presentat xifres positives en la primera quinzena d'octubre a Catalunya, amb un creixement de l'1,3% i el 5,9%, respectivament. Per la seva banda, el sector de les empreses de lloguer de cotxes ha registrat un descens del 37%, un percentatge "poc significatiu" tenint en compte el poc volum de matriculacions que es registren en aquesta època de l'any, segons ha indicat Anfac. Sobre les xifres específiques de la demarcació de Barcelona, els primers quinze dies d'aquest mes les vendes han experimentat un ascens del 4,2% respecte al mateix període del 2016. Per canals, el de particulars ha pujat un 8,1% i el d'empreses un 7,5% respecte a les mateixes setmanes de l'any passat. En relació al sector de les empreses de lloguer, igual que en el conjunt de Catalunya, han caigut un 37% per l'escàs volum de registres en aquesta època de l'any, segons ha reiterat la patronal.

Summary: La venda de turismes a Catalunya registra una lleugera pujada del 0,5% durant la primera quinzena d'octubre


Òmnium Cultural ha donat el vistiplau aquest dissabte a la confecció d’una gran campanya unitària a favor del ‘sí’ en el referèndum d’independència de la propera tardor. “La proposta que fem als nostres 62.000 socis i al conjunt de la ciutadania de Catalunya és fer una campanya que reculli totes les sensibilitats en la defensa del ‘sí’. Haurà de ser aglutinadora de totes les opcions polítiques i dels moviments de base, tothom s’hi ha de sentir còmode”, ha afirmat el president d’Òmnium, Jordi Cuixart. “El moviment sobiranista és divers i plural, cadascú amb els seus matisos, i ningú s’hi hauria de sentir exclòs”, ha reflexionat en veu alta el president d’Òmnium, que ha fixat el mes d’abril com a límit per presentar aquesta campanya. Paral·lelament, Cuixart ha aplaudit el suport final de la CUP als pressupostos de la Generalitat per al 2017: “Es tracta d’un pas més en la construcció de la república catalana. El sobiranisme demostra maduresa i sentit d’Estat”, ha valorat el líder d’Òmnium. “Sempre hem dit que no entendríem que no es posessin d’acord les forces sobiranistes”, ha recalcat Cuixart, sobre les negociacions CUP-JxSí dels comptes per al 2017. “Per tant, una vegada més –i en contra del que ens volen fer veure des de l’estat espanyol, avui hem fet un pas més en la construcció d’aquesta república catalana”, ha afegit el president d’Òmnium Cultural. “Es tracta d’una etapa que hem superat malgrat tots els malgrats”, ha ironitzat Cuixart. “S’ha posat en valor la transversalitat del moviment sobiranista i demostrat la seva maduresa i sentit d’Estat, que des de les entitats sempre hem reivindicat”, ha insistit el president d’Òmnium Cultural, que en l’Assemblea General Ordinària (AGO) celebrada al Casinet d’Hostafrancs de Barcelona ha aprovat amb un ampli consens el pressupost de l’entitat i el seu pla de treball per al 2017.  Un pla de treball que passa, entre d’altres iniciatives, per impulsar aquesta gran campanya unitària a favor del ‘sí’ en el referèndum. “Votar és la gran lluita compartida de la Catalunya del 2017 i per això apostem fermament per fer una campanya unitària pel 'sí' que aglutini tots els agents sobiranistes. Ara el gran consens de país es diu referèndum i la prioritat de l'entitat és guanyar-lo i construir la república catalana”, ha manifestat Cuixart davant dels prop de 500 associats presents a l’AGO. “Es tracta d’una campanya que haurà de posar en valor les virtuts del sí, que és la garantia a Catalunya de la cohesió social i de la defensa dels valors democràtics. I també de la independència dels poders polítics i jurídics”, ha enumerat el president d’Òmnium Cultural. L’operació diàleg, “una farsa” De fet, durant l’assemblea de l’entitat també s'ha posat l’accent en la necessitat de defensar les institucions i els càrrecs electes: “La democràcia i la llibertat d'expressió estan en perill constant i cal una mobilització permanent, una resposta serena i ferma”, han recalcat des d’Òmnium. “Aquests judicis [en referència al del 6F] demostren un cop més que l'operació diàleg de l'Estat és una farsa. Jutjar i inhabilitar representants polítics per posar urnes és un despropòsit que no podem tolerar si volem viure en democràcia”, han assegurat des de l’entitat sobiranista. “Si no volem seguir vivint en una autonomia intervinguda per la justícia espanyola no podem quedar-nos quiets", han puntualitzat des d’Òmnium, que considera que “la unitat és la nostra principal arma”.  Cas Santiago Vidal: “Cal treballar amb discreció” Sobre la polèmica endegada per les declaracions de l’exjutge i senador d’ERC, Santiago Vidal, des d’Òmnium Cultural s’hi ha volgut passar de puntetes. “Ara és l’hora de la responsabilitat i de saber treballar amb el principi de discreció”, ha apuntat Jordi Cuixart. “I, sobretot, és molt important que cadascú sàpiga estar al lloc que li pertoca”, ha afegit Cuixart. “Entenem que els partits polítics han actuat amb diligència en aquest afer”, ha conclòs el líder d’Òmnium Cultural.

Summary: Òmnium vol presentar a l’abril una gran campanya unitària a favor del sí en el referèndum


El jutjat de guàrdia de Badalona ha acordat presó provisional sense fiança per a sis homes en relació amb una baralla amb resultat de mort que va tenir lloc diumenge al municipi. Aquest detinguts se sumen als dos que van passar ahir a disposició judicial i que van quedar, dins aquesta causa, en situació de llibertat provisional. La causa està oberta per homicidi i homicidi en grau de temptativa. Cal recordar que una baralla a l'exterior de l'estació de metro de Gorg va acabar diumenge a la nit amb un mort, un ferit greu i dos ferits de menys gravetat. La víctima mortal és un home de nacionalitat pakistanesa. I va haver nou detencions en relació amb la baralla. En l'enfrontament es van utilitzar ganivets, catanes, bats de beisbol i destrals.

Summary: Presó provisional sense fiança per a sis dels implicats en la baralla mortal de Badalona


ERC vol liderar un govern alternatiu a Castelló d’Empúries després que l’actual executiu, encapçalat per CiU, s’hagi quedat en minoria arran de l’expulsió dels dos regidors del PP. El líder republicà al consistori, Salvi Güell, creu que els resultats de les eleccions municipals avalen les seves intencions i ha avisat que la situació actual no es pot “eternitzar”. Fins al moment, Esquerra ha mantingut contactes amb edils de totes les forces de l’oposició (Entesa, PSC i el PP) per sondejar opcions, inclosa la presentació d'una moció de censura, que necessitaria el suport de nou regidors. La formació independentista no descarta forçar una moció de confiança o la dimissió de l’alcaldessa, a qui retreuen “manca de lideratge”. Tampoc neguen la possibilitat de governar en minoria, tot i que admeten que seria complicat. Amb tot, Güell ha instat els partits que integren l’equip de govern a parlar-ne per poder desencallar la situació.

Summary: ERC reclama liderar un govern alternatiu a Castelló d’Empúries i avisa que la situació actual no es pot “eternitzar”


Una quarantena d'entitats de Barcelona ha reclamat a l'Ajuntament de Barcelona que actuï contra el top manta, entre elles la Cambra de Comerç, el Gremi d'Hotels i diverses associacions de comerciants. Demanen una reunió amb els màxims responsables del consistori i l'adopció de mesures urgents abans del 31 de juliol "que demostrin a la ciutadania que l'Ajuntament té la voluntat d'aplicar les seves ordenances i de fer-les complir". També demanen el compromís explícit de coordinació entre les administracions responsables i competents amb el fenomen de la venda ambulant il·legal en tots els seus orígens i una resposta formal i per escrit al requeriment que la plataforma ja va entrar al registre del consistori sobre aquest mateix tema el passat 6 de juny, ja que encara no han obtingut resposta. Signen aquesta petició entitats com l'Associació de Veïns de la Barceloneta, el Club Natació Atlètic Barceloneta, la Cambra de Comerç de Barcelona, diferents associacions comercials, L'Aquàrium, el centre comercial Maremàgnum, el Gremi de Restauració, el Consell de Gremis i  el Gremi d'Hotels de Barcelona, entre altres.

Summary: La cambra, els hotelers i els comerciants de Barcelona reclamen a Colau que actuï contra el top manta


La topada ha deixat dos ferits lleus i ha comportat cues de fins a tres quilòmetres  ACN Caldes de Malavella.-Dos vehicles han topat a l'A-2 al seu pas per Caldes de Malavella (Selva) en direcció nord aquest matí. El sinistre ha obligat a tallar la calçada en els dos sentits. Un dels turismes ha quedat completament bolcat a la via. La interrupció del trànsit ha comportat cues de fins a tres quilòmetres i s'han fet desviaments per les sortides 8 i 9 de l'AP-7. Segons informa el Servei Català de Trànsit, l'avís s'ha rebut a un quart d'onze del matí, moment en què ja començava a haver-hi neu acumulada a l'asfalt. Com a conseqüència del xoc, hi ha hagut dos ferits lleus. Els vehicles s'han pogut retirar de la via cap a quarts de dotze del migdia i seguidament s'ha pogut reobrir el trànsit. Fins al lloc s'han desplaçat efectius de mossos i Bombers.

Summary: Un xoc entre dos vehicles a l'A-2 a Caldes obliga a tallar la calçada amb neu


El Banc Central Europeu ha imposat una sanció d'1,6 milions d'euros al Banc Sabadell per un "incompliment continuat" dels requeriments sobre els seus fons propis. La multa s'ha imposat perquè el Sabadell va recomprar accions pròpies entre el gener del 2014 i el 7 de novembre del 2016 sense el previ permís de l'autoritat de supervisió bancària. L'expedient de la sanció va començar a finals del 2016 i al novembre de l'any passat es va confirmar la decisió, però el BCE no l'ha fet pública fins aquest dimarts. La multa ja està pagada per part de l'entitat financera, que va recórrer la sanció davant el Tribunal de Justícia de la Unió Europea.  Segons ha pogut saber l'ACN, el Banc Sabadell va obtenir autorització per augmentar l'autocartera al novembre del 2016. Les accions pròpies es consideren capital de primera qualitat –anomenat CET 1– per als bancs i, segons el criteri del BCE, cal un permís de l'autoritat de supervisió bancària per obtenir-ne . Arran de la crisi econòmica, l'acord de Basilea II va proposar a les entitats financeres augmentar les seves reserves de capital d'aquest tipus per protegir-se de possibles caigudes.

Summary: El BCE sanciona el Banc Sabadell amb 1,6 milions d'euros per un "incompliment continuat" en la compra d'accions pròpies


L'Ajuntament de Camprodon (Ripollès) confia que la nova torre de telecomunicacions que ha de solucionar els problemes de cobertura telefònica, TDT i Internet a cinc nuclis del municipi estigui connectada a la xarxa elèctrica a principis d'aquest 2019. En aquests moments, s'està treballant en la segona i última fase, corresponent a l'estesa de la línia elèctrica de baixa tensió al llarg d'1,5 quilòmetres per subministrar corrent a la torre. Un cop connectada, la torre donarà senyal de TDT, sumant-se així al senyal d'Internet i telefonia fixa (a través d'Internet) ja que s'està implantant de forma progressiva. Serà llavors quan es buscarà un operador per aconseguir tenir telefonia mòbil, un servei que actualment no tenen els veïns d'aquests nuclis i que durant anys han estat reclamant.  La nova torre de telecomunicacions era una infraestructura llargament reivindicada al territori perquè ha de resoldre definitivament la manca de serveis de telefonia (mòbil i fixa), televisió i Internet a cinc nuclis dispersos de Camprodon (Ripollès) com són Rocabruna, Beget, Salarça, Bolòs i Font Rubí. El projecte encara la recta final amb l'estesa de línia elèctrica i la construcció de pals de fusta i formigó, uns treballs que s'estan fent aquests dies.  L'Ajuntament, promotor de la infraestructura, preveu que a principis d'aquest 2019 la torre es pugui connectar a la xarxa elèctrica a través d'aquesta nova línia d'1,5 quilòmetres i ja pugui donar senyal de TDT a les televisions de les llars. Actualment s'està implantant de forma progressiva el servei d'Internet i la telefonia fixe (a través d'Internet per IP). La torre funciona a mig gas amb l'ajuda de plaques solars. El juny passat va completar-se la primera fase, amb la construcció d'una via d'accés d'uns 700 metres, l'aplanament del terreny i la instal·lació de la torre, d'uns 25 metres, amb la caseta.  El servei més reivindicat, com és el de tenir cobertura de telefonia mòbil, no serà una realitat fins que hi hagi una operadora interessada en oferir-ho. Però perquè això passi cal que la torre estigui a ple rendiment, com ha explicat l'alcalde, Xavier Sala, a l'ACN. "Estem en línia de resoldre unes mancances històriques però encara no ho tenim resolt del tot", ha admès el batlle. Malgrat tot, des de l'Ajuntament estan molt satisfets perquè aquest era un projecte "molt complex" que s'ha assumit íntegrament des del consistori amb un cost de 150.000 euros tal com es recull al pla especial redactat pel Consorci de l'Alta Garrotxa. Un organisme a qui el consistori agraeix el suport tècnic per aconseguir construir la torre en un espai d'interès natural.  Substituta de la torre a coll de Bucs  Aquesta torre ve a substituir el projecte de la torre a coll de Bucs a Montagut i Oix (prop del nucli de Sant Miquel de Pera) que la Generalitat no va fer per falta de recursos. Des del 2009 que hi havia un projecte per construir-la però uns anys més tard i en plena crisi la Generalitat se'n va desdir per falta de recursos, un fet que va indignar els veïns del municipi. L'actual equip de govern, format per Junts per Camprodon i ERC, va comprometre's a fer-la realitat. El 2016 es va redactar un nou projecte amb l'actual ubicació i el cost de la inversió. Un any més tard, la comissió d'Urbanisme va aprovar inicialment el pla especial i es va poder continuar així amb la tramitació.

Summary: La torre de telecomunicacions de Camprodon es connectarà a la xarxa elèctrica a principis d'any i enviarà senyal de TDT


Renfe ha hagut de reubicar aquest dijous al matí uns 600 passatgers que havien d'agafar l'AVE a Figueres i a Girona en direcció Barcelona perquè els combois no han pogut arribar a primera hora a la capital de l'Alt Empordà pel tall de vies durant la vaga de dimecres. Segons la companyia ferroviària, a causa de l'ocupació de vies a Girona i a l'Estació de Sants a Barcelona avui no han circulat els trens que havien de sortir de Figueres cap a Barcelona a les 6.30, les 7.20 i les 7.55 i els usuaris han hagut de ser recol·locats en combois posteriors. Amb tot, la circulació de trens entre Figueres i Barcelona ha recuperat la normalitat cap a les nou del matí. Dimecres, més de 150.000 viatgers de l'AVE i de Rodalies es van veure afectats pels talls de via que es van fer durant la jornada de vaga general.

Summary: Renfe reubica uns 600 passatgers de l'AVE de Figueres i Girona


Tres persones han resultat detingudes aquest dimecres en dues intervencions de la Guàrdia Urbana i dels Mossos d'Esquadra contra els anomenats narcopisos al barri barceloní del Raval. En les mateixes intervencions s'han desmantellat dos punts de venda de drogues, que els propietaris dels immobles han tapiat. A banda, s'han intervingut substàncies estupefaents, estris i diners en efectiu. La primera intervenció ha tingut lloc al matí en un local i, la segona, a la tarda, en un domicili del barri. Un dels detinguts s'ha fet en la primera entrada, on també s'ha comissat 13 grams d'heroïna, 17 de marihuana, cocaïna en poca quantitat i 900 euros en efectiu. En aquest local s'ha detingut també una segona persona per un requeriment que tenia pendent. Les altres dues detencions s'han fet durant la segona entrada practicada aquesta tarda en un domicili del barri, on també s'han intervingut 2 grams de cocaïna, quatre embolcalls d'heroïna, una balança de precisió, estris de manipulació i 200 euros en efectiu. 62 entrades i 84 detinguts al Raval des de 2017   Des de l'any 2017, els Mossos d'Esquadra i la Guàrdia Urbana de Barcelona han realitzat 62 entrades en pisos i locals en matèria de salut pública i 84 detencions en el barri del Raval. Ambdós cossos policials mantindran els dispositius de seguretat i les investigacions obertes relatives al tràfic de substàncies estupefaents.

Summary: Tres detinguts en dues intervencions contra narcopisos del Raval


El PSC ha registrat aquest dimarts una bateria de preguntes al Parlament sobre el viatge del flamant president de la Generalitat, Quim Torra, a Berlín per reunir-se amb Carles Puigdemont. Els socialistes volen esclarir si les despeses del viatge són a càrrec del pressupost de la Generalitat i quin és el programa de la visita. "El viatge del Molt Honorable Joaquim Torra a Berlín l'efectua amb caràcter oficial? Si ho és, quin és el programa de la visita?", son les dues primeres preguntes dirigides a l'oficina del president de la Generalitat. Les altres tres qüestions registrades pel PSC pregunten de quina persona o persones va acompanyat el president, si les despeses del viatge són a càrrec del pressupost de la Generalitat i el "detall" de les despeses del viatge de Torra a Berlín i també de les persones que l'acompanyen. Paral·lelament, la portaveu del PSC, Eva Granados, ha informat que ha reclamat la compareixença de Torra al Parlament en el ple de la setmana vinent. "Però l'única resposta que hem rebut és que no saben si li anirà bé venir", ha lamentat Granados.

Summary: El PSC registra una bateria de preguntes al Parlament sobre el viatge de Torra a Berlín


La consellera i portaveu del Govern, Meritxell Budó, ha insistit a reclamar que a la taula de diàleg amb l'executiu espanyol s'hi abordi la necessitat d'incorporar-hi un mediador i de reconèixer "totes les parts del conflicte, incloses presó i exili". "Hi portarem allò que considerem que genera el conflicte polític entre Catalunya i l'Estat espanyol: el dret a l'autodeterminació i la fi de la repressió", ha dit a la roda de premsa posterior a la reunió del Consell Executiu. Budó ha assenyalat que encara no s'ha tancat l'ordre del dia de la reunió de demà però que "encara hi ha temps" i ha assegurat que la designació de persones que no formen part del Govern a la delegació catalana "ha estat un acord entre el president i el vicepresident".

Summary: El Govern insisteix a demanar un mediador i el reconeixement de "presó i exili" a la taula de diàleg amb l'Estat


El president de Pimec, Josep González, ha esperat que la conselleria de Treball posi en marxa "en pocs dies" el procés de recompte de l'afiliació de les patronals per determinar la representativitat de cadascuna. En declaracions als mitjans aquest dimarts a la tarda abans d'una sessió informativa convocada per Pimec amb uns 200 representants de gremis i associacions empresarials per exposar el procés d'acreditació de la quota de representativitat, González ha afirmat que "no hi ha cap possibilitat d'acord" entre patronals i ha considerat que és "poc seriós" que el president de Foment del Treball, Josep Sánchez Llibre, hagi dit aquest dimarts al matí que l'oferta de Foment és que Pimec tingui el 35% de la representativitat quan la patronal va signar un preacord al juliol en el qual accedia a un repartiment paritari. González ha opinat que parlar d'un repartiment del 35% per a Pimec i del 65% per a Foment i Fepime és "tornar enrere" quan ja s'han passat diverses fases de negociació en què s'havia acordat que la patronal de les micro, petites i mitjanes empreses tingués des del 45%, al 49% a finalment al 50% de la representativitat. Davant la manca de reconeixement del preacord i el posicionament actual de Foment, Pimec ha instat el Govern a iniciar el recompte.  Pimec ha fet públic el document que van signar el 27 de juliol l'anterior secretari general de Foment del Treball, Joan Pujol, el secretari general de Pimec, Antoni Cañete, i el secretari general de Treball, Josep Ginesta, en el qual les patronals es comprometien a portar un preacord sobre el repartiment paritari de la representativitat als seus òrgans de govern abans del 15 de setembre, i que determinava que si no hi havia un acord definitiu aquella data s'iniciaria el recompte. "No entenem quines raons té el conseller [de Treball, Chakir el Homrani] per anar esperant a comptar", ha dit González, que ha explicat que han dit dues vegades a la conselleria de Treball que no hi havia possibilitat d'acord. Tanmateix, el president de Pimec ha assegurat que "sempre" estan "oberts a negociar" i ha ha dit que acceptarien menys del 50% de la representativitat institucional, mentre es mantingués aquesta quota paritària a les taules de treball.  González ha explicat que el procés de recompte és "pesat", ja que la representativitat s'ha de demostrar amb els rebuts de pagament dels socis, i ha opinat que si realment Foment tingués el pes que defensa públicament no estaria intentant evitar el recompte. Sobre la petició de Foment del Treball de modificar el criteri de recompte que estableix el decret llei de la Generalitat de 2015 perquè tingui en compte el nombre de treballadors i el volum de facturació, González l'ha rebutjada i ha reblat que el mètode de càlcul actual està avalat judicialment.

Summary: Pimec insta el Govern a començar el recompte per determinar la representativitat de les patronals


La Universitat Rovira i Virgili (URV) ha decidit fer tota la docència i avaluacions de manera online fins a final de curs, donada la situació d'excepcionalitat i incertesa sobre quant temps s'allargarà l'estat d'alarma. També s'habilitarà una convocatòria d'avaluació única al juliol, amb possibilitat de recuperació al setembre. Per als estudiants que estiguin en període de pràctiques, s'analitzarà si en alguns casos poden finalitzar-les mitjançant una sessió formativa per internet o si s'intenten reprogramar per al curs vinent.

Summary: La URV planifica el final de curs comptant que no es podrà tornar a les aules


El secretari d'Estat per a les Administracions Territorials, Roberto Bermúdez de Castro, ha enviat més de 1.500 cartes als funcionaris al seu càrrec a les 993 entitats locals de Catalunya en què els demana "col·laboració" per garantir el "respecte a la legalitat" davant de qualsevol acció de corporacions municipals o supramunicipals per celebrar el referèndum de l'1 d'octubre, segons ha avançat 'El Periódico' i ha pogut confirmar l'ACN de fonts del govern espanyol. El text s'adreça, en concret, als secretaris i interventors dels ajuntaments. Al text, Bermúdez de Castro subratlla que el referèndum "atempta" contra la Constitució i l'Estatut i recorda que el Tribunal Constitucional s'ha expressat en aquest sentit, ja que ha prohibit "expressament" qualsevol acció relacionada amb la consulta. Per això els recorda l'obligació que tenen, en tant que funcionaris, de "respectar la llei constitucional i estatutària". De la mateixa manera els ofereix "tota la col·laboració i suport" davant dels dubtes o incerteses que els puguin sorgir en exercici de les seves funcions.

Summary: El govern espanyol demana "col·laboració" a secretaris i interventors municipals per impedir l'1-O


Els Mossos d'Esquadra han carregat aquest dijous contra un grup d'antifeixistes quan volien accedir a la plaça U d'Octubre de Girona, on està previst que aquest migdia s'hi celebri una concentració de Borbonia i Vox. La Plataforma Antifeixista Gironina ha convocat una concentració que ha començat a primera hora del matí a l'edifici de Correus de la capital del Gironès amb l'objectiu d'impedir l'acte convocat per la plataforma Borbonia, que té el suport de Vox, el PPC i PxC, sota el lema 'Units per la Constitució'. Quan els manifestants antifeixistes han arribat a la plaça, han tirat les tanques que hi havia i ha estat en aquest moment que els Mossos han carregat i els han dispersat pels carrers del costat. En aquests moments, es troben en un lateral de la plaça envoltants d'un fort cordó policial. Entre els crits que s'hi senten hi ha 'Fora feixistes dels nostres barris', 'No passran' i 'Girona serà la tomba del feixisme'.

Summary: Els Mossos carreguen contra antifeixistes a la plaça 1-O de Girona que protesten contra la presència de Vox


Els advocats de l'exdirector administratiu de la Fundació del Palau de la Música i del Consorci del Palau Jordi Montull han demanat una pena d'entre un any i un any i tres mesos de presó per al seu client, per un delicte d'administració fraudulenta o malversació de fons públics. Així, admet que va desviar fons de les entitats per a obres particulars i empreses familiars, però no reconeix pagament de comissions a CDC procedents de Ferrovial, ni el frau fiscal ni haver falsejat documentació comptable per enganyar a Hisenda. La fiscalia li demana 27 anys i mig de presó per malversació de fons públics, falsedat documental, tràfic d'influències, apropiació indeguda, blanqueig de capitals i frau fiscal, a més de multes que pugen a més de 22 milions d'euros en multes i 25 milions en indemnitzacions.

Summary: La defensa de Jordi Montull demana un màxim de 15 mesos de presó per malversació en el cas Palau


L’influent setmanari britànic 'The Economist' acusa el president espanyol Mariano Rajoy d’agreujar la situació política a Catalunya amb la intervenció policial de l’1 d’octubre, i li reclama un referèndum pactat per “evitar una calamitat”. La revista dedica la portada del darrer número a la qüestió catalana, i comença l’editorial assegurant que “quan una democràcia envia anti-disturbis a colpejar àvies al cap per evitar que votin, alguna cosa va realment malament.” La reacció de Rajoy “aboca Espanya a la pitjor crisi constitucional des de l’intent de cop d’estat de 1981” i “només una negociació pot retornar la calma”. 'The Economist' és clar: qualsevol acord ha d’incloure la possibilitat d’un referèndum sobre la independència. El setmanari considera que una declaració d’independència seria “irresponsable” i “temerària”; ara bé, insta Rajoy a resistir la temptació de suspendre l’autonomia de Catalunya i arrestar líders independentistes.

Summary: The Economist a Rajoy: "Per evitar una calamitat, pregunta als catalans què volen"


Més de 38.000 persones han assistit a la vuitantena de concerts de l’onzena edició del Simposi Mundial de Música Coral celebrat entre el 22 i el 29 de juliol a Barcelona, que s’organitzava per primera vegada a Catalunya, i que ha mobilitzat 2.500 cantaires i congressistes. Els concerts centrals han estat a l’Auditori, al Palau de la Música i a la Sagrada Família, aquest amb un públic de més de 3.000 persones. El concert de cloenda, celebrat aquest dissabte a la nit a l’Auditori, ha comptat amb un aforament complet de més de 2.000 persones, i hi han participat dues formacions de referència internacional, l’Elektra Women’s Choir del Canadà i l’Ensemble Vine del Japó, a més de grups del territori, com el Cor Jove de l’Orfeó Català, l’Orquestra Càmera Musicae i la Camerata de Sant Cugat. Durant l’acte s’ha fet relleu a la ciutat neozelandesa d’Auckland, que el 2020 n’acollirà la 12a edició. El Simposi és el principal esdeveniment mundial en l’àmbit de la música coral i en aquesta edició, a més de concerts, hi ha hagut conferències i classes magistrals amb 40 experts i directors de prestigi internacional. En aquesta ocasió ha estat organitzat per l’International Federation for Choral Music (IFMC) juntament amb la Federació Catalana d’Entitats Corals (FCEC), a més del suport de l’Ajuntament de Barcelona, el departament de Cultura de la Generalitat de Catalunya, l’Auditori, la Diputació de Barcelona, l’Orfeó Català Palau de la Música, el Conservatori del Liceu, l’Escola Superior de Música de Catalunya, la Basílica de la Sagrada Família, Catalunya Música, la Fundació Arrels i El Periódico de Catalunya.

Summary: Més de 38.000 assistents al Simposi Mundial de Música Coral a Barcelona


El Tribunal Superior de Justícia de Catalunya (TSJC) ha condemnat l'empresa municipal 'Girona + Neta' a pagar 25.001 euros a un treballador per discriminar-lo i vulnerar-li els drets sindicals. La sentència conclou que, d'ençà que l'empleat va passar a ser membre del comitè, la direcció el menystenia i no li pagava els plusos que li pertocaven. L'afectat substituïa els conductors dels camions de la neteja quan estaven de baixa. Segons recull la sentència, en una ocasió li van donar un plànol del recorregut que havia de fer sense posar-hi els noms de carrers i, en una altra, el capatàs li va dir que mereixia ser tractar "com un gos". Ara, el TSJC condemna l'empresa per una falta molt greu i també obliga 'Girona + Neta' a indemnitzar amb 6.251 euros el sindicat CCOO, on el treballador hi està afiliat.

Summary: El TSJC condemna 'Girona+Neta' a pagar 25.000 euros a un treballador per discriminar-lo i vulnerar-li drets sindicals


El líder del PP, Pablo Casado, i els presidents autonòmics del PP han coincidit a rebutjar la pròrroga d'un mes de l'estat d'alarma anunciada pel president espanyol, Pedro Sánchez. "Es pot protegir la salut i l'ocupació amb la legislació vigent, sense abusar més de l'excepcionalitat constitucional", ha piulat Casado després d'una videconferència amb els líders populars a Andalusia (Juan Manuel Moreno), Castella i Lleó (Alfonso Fernández Mañueco), Galícia (Alberto Núñez Feijóo), Madrid (Isabel Díaz Ayuso), Múrcia (Fernando López Miras) i Ceuta (Juan Vivas). Casado i els barons segueixen apostant pel "pla B, Activem Espanya' -per a la desescalada jurídica, econòmica i sanitària- presentat pel PP la setmana passada: "Hi ha una alternativa".

Summary: Casado i els presidents autonòmics del PP rebutgen la pròrroga d'un mes de l'estat d'alarma: "Hi ha alternativa"


El president del govern espanyol ha culminat aquest divendres l'adaptació de l'organigrama del seu nou govern a la promesa "diàleg" amb Catalunya. El consell de ministres –que s'ha celebrat en la seva absència i sota la presidència de Soraya Sáenz de Santamaría- ha rellevat tota la cúpula policial de l'exministre Fernández Díaz, i ha situat com a delegat del govern espanyol a Catalunya el diputat del PP Enric Millo, en substitució de la controvertida Maria de los Llanos de Luna. Tanca d'aquesta manera un moviment de quadres que té com a punt de referència la creació de l'àrea d'Administracions Territorials a l'àmbit del ministeri de Presidència, dirigit per Soraya Sáenz de Santamaría i comandat pel nou secretari d'Estat del ram, Roberto Bermúdez de Castro. L'executiu espanyol té voluntat de mostrar disposició al diàleg en una nova etapa d'inestabilitat on ja no pot ostentar la majoria absoluta. El portaveu del govern espanyol, Íñigo Méndez de Vigo, ha apuntat en aquesta direcció a la roda de premsa posterior al consell de ministres, quan ha estat preguntat sobre el sentit del relleu de Llanos de Luna per Enroc Millo. Segons Méndez de Vigo, aquests són "temps nous per a tots" on caldrà desplegar el diàleg i la negociació, perquè els espanyols "ho exigeixen" i perquè hi ha unes Corts "més plurals".  "Crec que les persones són importants, però el tarannà i la voluntat ho és més, i per tant totes les peces que el govern està movent encaixaran en aquesta voluntat negociadora, d'escoltar a l'altre i d'acords que el govern vol dur a la pràctica", ha sentenciat en referència als nous nomenaments i a la substitució de càrrecs destacats la passada legislatura com el mateix Fernández Díaz. El portaveu del govern espanyol agraït la "feina feta" a Llanos de Luna i ha destacat que el nomenament de Millo com a nou representant del govern espanyol respon a la consideració d'idoneitat. Ha apuntat en la mateixa direcció pe que fa als altres nomenaments, com els del secretari d'Estat de Seguretat, José Antonio Nieto Ballesteros, i dels directors de la Policia Nacional i de la Guàrdia Civil, German López Iglesias i José Manuel Holgado.  Aquest divendres el govern de Mariano Rajoy ha completat també l'estructura de l'àrea d'Administracions Territorials, que situa en mans de Soraya Sáenz de Santamaría les competències d'Administracions Públiques que va ostentar Cristóbal Montoro durant la passada legislatura. És la plataforma que el president espanyol vol utilitzar per acostar posicions amb Catalunya pel que fa a matèries ordinàries com el finançament sense transcendir els límits de la legalitat espanyola. En aquest marc, el consell de ministres ha nomenat com a secretari d'Estat d'Administracions Territorials Roberto Bermúdez de Castro (Osca, 1971), un membre de l'Executiva del PP que va ser vicepresident del govern d'Aragó la passada legislatura, durant el mandat de Luisa Fernanda Rudi. La setmana passada el consell de ministres també va nomenar com a vicesecretari d'Estat d'aquesta àrea el lletrat del Consell d'Estat José María Jover Gómez-Ferrer (Madrid, 1966).

Summary: Rajoy adapta l'organigrama del seu govern a la promesa de "diàleg" amb Catalunya


Mònica Terribas seguirà sent “el pilar” de la programació de Catalunya Ràdio el curs vinent, segons ha indicat el seu director, Saül Gordillo, aquest divendres al Parlament. La periodista i el conductor del magazine dels caps de setmana ‘El suplement’, Ricard Ustrell, seran les dues baules per arribar a assolir el “gran objectiu” de ser la ràdio líder. Tot i apostar pel “talent intern”, el director ha dit que volen incorporar un professional extern de “primeríssim nivell”. Els continguts digitals tindran més pes, dins i fora de l’FM. D'altra banda, el Parlament ha aprovat una resolució que insta el Govern a fer el possible perquè iCat.cat torni a difondre els continguts al dial analògic, a través de la freqüència històrica 92.5 Saül Gordillo ha exposat als diputats de la Comissió de Control de l’Actuació de la CCMA, que Mònica Terribas, al capdavant d’El matí de Catalunya Ràdio’, i Ricard Ustrell, conductor d’El Suplement’ són dos fixos per a la Temporada 2016/2017 de l’emissora.  Segons el director, el conjunt de les emissores públiques afronten el disseny de la propera temporada “en el pitjor context econòmic” possible, és a dir, amb la necessitat d’eixugar un dèficit d’1,5 milions d’euros que s’arrosseguen de l’any passat. Per aquest motiu la casa vol afinar en les seves “apostes” pel curs vinent, i ha de recórrer al “talent intern” –els treballadors de la casa-, tot i que Gordillo ha anunciat que confien a tenir “el marge” per poder incorporar un perista extern “de primeríssim nivell”. L’objectiu, inalterable, situar-se com a líders d’audiència a Catalunya “donant un missatge d’innovació”, ha expressat Gordillo.  En aquest sentit, “l’aposta” pels continguts digitals es reflectirà a la programació i s’està treballant en moltes propostes al respecte. “Ho fem amb un doble xip, de continguts exclusius a Internet i amb aparicions puntuals d’aquests a la graella de Catalunya Ràdio”, ha anunciat el director de l’emissora i des de fa pocs dies també dels Mitjans Digitals de la CCMA.  Quant  a la programació d’estiu de la casa, Gordillo ha informat que enguany s’allargarà una setmana més que el curs passat, però amb un cost un 15% inferior a l’anterior i un 25% menor que fa dues temporades. Moció a favor d’iCat La Comissió de Control de l’Actuació de la CCMA ha aprovat aquest divendres una resolució que insta el Govern a “reclamar” a la Corporació que l’emissora iCat.cat torni a difondre els seus continguts a través de la seva freqüència analògica (92.5 de l’FM). La proposta de resolució  ha estat presentada pel grup parlamentari de Catalunya Sí que es Pot (CSP) i recolzada per la resta de forces polítiques, amb les abstencions del PP i Ciutadans.  Actualment iCat.cat emet exclusivament per Internet després que el 2012 va deixar d'emetre per motius de contenció pressupostària al dial. Actualment la freqüència segueix buida (emet un senyal acústic per evitar l'ocupació d'emissores 'pirata'), i la Generalitat n'assumeix el cost de manteniment, de 130.000 euros l'any.  Prèviament, durant la sessió de control, el director de Catalunya Ràdio, ha reiterat la seva voluntat –expressada en diverses ocasions- de “posar més en valor una marca que connecta amb el rejoveniment de l’audiència de l’emissora pública”.  Gordillo ha recordat que si de moment s’està fent per Internet és per una qüestió només pressupostària, i que “depèn del context econòmic que nosaltres omplim de continguts aquesta freqüència”. De moment, alguns continguts d’iCat.cat s’han anat incorporant a la graella de Catalunya Ràdio. De cara a l’estiu, aquesta presència s’incrementarà, d’una banda amb una hora del programa ‘Interferències’ (amb Montse Virgili) a la franja d’onze a dotze del migdia; els programes ‘5 songs’, amb Blai Marsé, i ‘productes iCat’ a les tardes; i dissabtes una hora més de programació pròpia d’iCat a Catalunya Ràdio, aquesta encara sense concretar. “Volem que la germana gran ajudi la petita”, ha apuntat Gordillo respecte la situació actual de les dues emissores.

Summary: Catalunya Ràdio tornarà a confiar en Mònica Terribas i Ricard Ustrell i ampliarà continguts digitals el curs 2016/17


Els Mossos d'Esquadra han detingut aquest dijous 13 d'agost quatre homes d'edats entre 25 i 58 anys com a presumptes autors d’un delicte de robatori amb força a l'interior de domicili. Els van enxampar 'in fraganti' a Sant Boi de Llobregat, en el marc d'un dispositiu per prevenir robatoris a habitatges del Baix Llobregat, en el qual van participar les policies locals de diversos municipis de la comarca. Des dels Mossos d'Esquadra destaquen que aquest mes de juliol els robatoris amb força a l'interior de domicilis han baixat un 20% en comparació amb el juliol del 2019. Un fet que atribueixen a aquests dispositius preventius, on les patrulles de terra es reforcen amb el vol de l'helicòpter dels Mossos. En el cas de les últimes detencions, els fets van passar aquest dijous al matí. Al voltant de les 10 h, un agent fora de servei va observar els lladres davant un portal amb actitud vigilant i va avisar els cossos policials. En arribar, els agents van comprovar que els quatre homes es comunicaven per senyals i es situaven de forma estratègica per entrar a una finca, amb intenció de forçar el pany.  Els agents van intervenir per aturar-los i els van detenir, malgrat havien intentat fugir. Els homes llançaven trossos de plàstic dur, retallats especialment per obrir diferents portes de domicilis. Quan els van escorcollar, els agents també van trobar altres estris utilitzats per cometre robatoris amb força i elements de disfressa per dificultar la seva identificació.   Els Mossos d'Esquadra remarquen que les quatre detencions  s’emmarquen en un dispositiu de prevenció de robatoris fet amb col·laboració de les Policies Locals de Cervelló, Corbera, Esplugues de Llobregat, la Palma de Cervelló, Sant Boi de Llobregat, Sant Feliu de Llobregat i Vallirana.   El dispositiu va situar dotacions policials en punts claus d’accés a les diverses poblacions i urbanitzacions del Baix Llobregat Sud afectades pels robatoris amb força a domicilis. Una operativa que es va reforçar amb un helicòpter de Mossos d’Esquadra dotat de càmeres tèrmiques i d’alta resolució.   Com a resultat de l'operatiu, a més de les quatre persones detingudes, es va aixecar una denúncia administrativa per tinença de substàncies estupefaents i es va denunciar dos conductors, un d’ells penalment per conduir amb un permís retirat judicialment, i un altre conductor per no tenir assegurança.

Summary: Detenen quatre lladres 'in fraganti' en un dispositiu per prevenir robatoris a domicilis del Baix Llobregat


El vicepresident i portaveu de la Comunitat de Madrid, Ignacio Aguado, ha reclamat a la que serà nova ministra de Política Territorial, Carolina Darias, que digui "obertament que no es negociarà l'amnistia, l'autodeterminació i que no s'organitzarà un referèndum". Després de visitar el WiZink Center, Aguado ha criticat que el nou executiu "neix lligat de peus i mans perquè ERC està posant les condicions" i ha assegurat que és "una agència de col·locació de persones on no es veu l'interès general". El també responsable de Política Autònomica ha alertat que les qüestions econòmiques "estan en mans de Podem" i la qüestió territorial "en mans d'ERC".  Aguado ha contraposat el model de la Comunitat de Madrid amb el de l'Ajuntament de Barcelona: "Nosaltres a diferència de Colau, que busca trencar ponts, volem tendir-los". Ha acusat a l'alcaldessa barcelonina de tenir un govern "intervencionista" amb una visió "aldeana" i ha lamentat que aquest model s'ha "extrapolat" al nou govern espanyol. "És un govern de l'insomni, que treu la son al 95% dels espanyols i serà un dels governs més cars amb 20 carteres", ha afirmat.  Davant d'això, ha llençat un "missatge de tranquil·litat" als madrilenys perquè "tot i tenir Colau a Barcelona i Sánchez i Iglesias al govern espanyol, a la Comunitat de Madrid hi ha el millor govern possible".

Summary: Cs reclama a Darias dir  "obertament" que no es negociarà l'amnistia, ni l'autodeterminació i "no es farà un referèndum"


Una persona ha mort aquest divendres en un accident entre dos turismes a la carretera C-12 al seu pas pel municipi de Llardecans (Segrià). Els fets s'han produït a les 12:30 hores al quilòmetre 106 d'aquesta via, on un vehicle ha envestit a un altre. Com a conseqüència del sinistre, un dels conductors ha perdut la vida, mentre que l'altre ha resultat ferit lleu i ha estat traslladat a l'Hospital Universitari Arnau de Vilanova de Lleida. A l'interior dels dos turismes no hi viatjaven més persones i fins al lloc dels fets s'hi han desplaçat tres dotacions dels Mossos d'Esquadra, sis dels Bombers de la Generalitat, a més d'una ambulància i l'helicòpter medicalitzat del SEM, segons han informat des del Servei Català de Trànsit.

Summary: Un mort en un accident de trànsit a la C-12 a Llardecans


Als seus 97 anys, Miquel Morera encara recorda amb pèls i senyals la seva experiència com a combatent al bàndol republicà durant la Guerra Civil Espanyola; també els vuit mesos que va passar a la presó Model, i el seu internament en tres camps de concentració durant la dictadura del general Francisco Franco. Diu que no culpa a ningú d’allò ocorregut en combat perquè ell mateix “ho va buscar;” ara bé, el que no perdona ni perdonarà "mai” és la repressió posterior. A Morera li preocupa que quan ell ja no hi sigui, a mesura que es vagin apagant les veus dels últims testimonis directes dels episodis més transcendentals del segle XX a Catalunya, la preservació de la memòria històrica no trobi relleu generacional. “Això no pot acabar aquí: ha de ser un record per a tota la gent que tenim al darrera i que ha d’anar formant Catalunya,” diu. Per aquest motiu lamenta haver trobat als instituts “estudiants que no saben ni qui era Franco,” tot i que també reconeix que alguns joves estan “tan o més interessats” en la història que la gent de la seva generació. A això es referia precisament la frase introductòria del seu llibre de memòries Un noi al front: una joventut trencada 1936-1945: “Qui coneix el passat i aprecia el present mereix el futur.” Morera és un dels darrers supervivents de la Columna Macià-Companys i de la Lleva del Biberó, el nom amb què es coneixen els prop de 30.000 nois que van ser cridats a files quan només tenien entre 16 i 18 anys. “Ens van robar la joventut,” diu. Nascut a Barcelona el 26 d’abril del 1920, actualment resideix a Les Borges del Camp (Baix Camp) i dedica bona part del seu temps a tasques de preservació de la memòria històrica i a forjar al taller que té en un antic celler al soterrani de casa. Morera va aprendre l’ofici de metal·lúrgic del seu pare, que va ser qui el va cridar al front i de qui no se separaria durant tot el conflicte. Morera guarda una col·lecció inabastable de relíquies de gran valor històric i tota mena d’objectes relacionats amb la contesa. La més preuada és un banderí de guerra que va pertànyer als mestres armers de la Columna Macià-Companys, i que duu brodades la senyera i la bandera republicana. Entre els armers es comptaven Morera i el seu pare. Acabada la batalla, la sort de Morera va seguir lligada a la del seu progenitor. Després d’onze dies esmunyint-se entre les files enemigues, arribaren a casa de nit. A trenc d’alba, però, es presentaren a casa dos agents i se’ls endugueren. Van acabar a la presó Model, i durant vuit mesos van restar tancats en una cel·la amb dos llits i una desena de persones. Morera encara no sap per què els van arrestar. En sortir, se’ls van endur al camp de concentració de les Escoles Pies d’Horta, i després al de les Llars Mundet. Finalment, acabaren a Reus. Morera recorda que durant aquest temps casi mor de tifus; quan el va examinar, el metge del camp va dir que li quedaven “un parell de dies.” El seu pare, però, no es va donar per vençut i va fer mans i mànigues per trobar la medicina que necessitava. Va aconseguir-ho. “Em va tornar a donar la vida,” diu Morera.  La història de Morera està recollida al Banc Audiovisual de Testimonis del Memorial Democràtic de la Generalitat de Catalunya. La seva és una del prop d’un miler d’entrevistes que conformen l’arxiu a dia d’avui, 421 de les quals són públiques. Aquest mes de juliol, el Memorial va signar un conveni amb la Corporació Catalana de Mitjans que suposava la cessió de prop d’un miler d’entrevistes del fons documental de TV3, i que aviat estaran disponibles en línia. Això convertirà l’arxiu d’història oral del Memorial, que actualment ja és el més gran de l’estat, en el major d’Europa.

Summary: Miquel Morera, excombatent de la Guerra Civil: “M’he trobat amb estudiants que no saben ni qui era Franco”


La presidenta del Parlament, Carme Forcadell, ha declarat durant dues hores i 15 minuts davant el Tribunal Suprem. Ha estat la primera dels sis investigats en donar explicacions davant del jutge instructor, Pablo Llarena, i els fiscals Fidel Cadena i Consuelo Madrigal (exfiscal general de l'Estat). Fonts de la fiscalia han confirmat que Forcadell ha respost a les preguntes del ministeri públic. El proper en comparèixer davant el Suprem és l'exvicepresident primer de la Mesa, Lluís Maria Corominas, que està assistits pels lletrats Xavier Melero i Judit Gené. Faltarà per declarar Anna Simó, Lluís Guinó, Ramona Barrufet i Joan Josep Nuet.

Summary: Forcadell declara durant més de dues hores al Tribunal Suprem


L'Hospital de Manresa ha confirmat aquest dijous la mort de 125 persones per coronavirus des de l'inici de la crisi, tan sols una defunció més que dimecres. A banda, el centre sanitari ha confirmat 205 pacients ingressats per la infecció, dos menys que la jornada anterior. Paral·lelament, des de l'aparició de la pandèmia s'ha donat l'alta mèdica a 619 persones. El centre també ha explicat que hi ha 109 professionals confinats dels quals 100 han donat positiu a la prova de la covid-19.

Summary: Un total de 125 persones han mort a l'Hospital de Manresa per coronavirus des de l'inici de la crisi


El cineasta i animador Jordi Amorós, el director i productor Carlos Benpar, la muntadora Teresa Font, el periodista i activista cultural Josep Maria López Llaví, l'actriu Serena Vergano i el CineBaix s'integraran com a nous membres d'honor de l'Acadèmia del Cinema Català. Des del 2009, aquesta categoria ha distingit una seixantena de professionals de diversos àmbits de la nostra indústria cinematogràfica. L'acte de nomenament dels membres d'honor tindrà lloc el 16 de juliol a El Born Centre de Cultura i Memòria en una cerimònia conduïda per l'actriu Aina Clotet i Vicent Sanchis, Sílvia Marsó, Jaume Martí, Rosa Maria Ferrer, Colita i Joan Dausà glossaran la seva figura.   La muntadora de Vicente Aranda, Terry Gilliam i Pedro Almodóvar Més de 40 anys d’experiència professional, prop de 80 pel·lícules, vuit nominacions als Premis Goya i nombrosos guardons donen la mida de l’extraordinària trajectòria de la muntadora autodidacta Teresa Font (Gallifa, 1958). Amb el documental Numax presenta... (1980), de Joaquim Jordà, iniciaria una llarga filmografia al costat de directors de referència com Vicente Aranda (Tiempo de silencio, El Lute (camina o revienta), La pasión turca, Amantes, Carmen o Libertarias per citar-ne algunes), Bigas Luna (Jamón, Jamón), Àlex de la Iglesia (El día de la bestia, Perdita Durango, Muertos de Risa), Terry Gilliam (The Man Who Killed Don Quixote) o Imanol Uribe i Pedro Almodóvar, amb els que s’endú el Goya per Días Contados i Dolor y Gloria, respectivament.   Un pioner de l’animació El guionista, dibuixant d’humor, cineasta i publicista Jordi Amorós (Barcelona, 1945), conegut pel seu pseudònim Ja, és un referent de la tira còmica de sàtira política i de l’animació a Catalunya: seus són el primer llargmetratge animat per a adults produït a Espanya, Historias de amor y masacre (1980), i el primer llargmetratge d’animació en català Despertaferro! El crit del foc! (1990).  També és l’autor de les sèries Mofli, el último koala (1986),  Koki (1997) o Goomer (2000). Ha compaginat l’animació amb el còmic, col·laborant amb les revistes Mata Ratos, Barrabás, El Papus, El Jueves i Mongolia.   La musa de l’Escola de Barcelona L’actriu Serena Vergano (Milà, 1943) va treballar en mitja dotzena de films a Itàlia abans de viatjar a Barcelona el 1962 per rodar El conde Sandorf (1963) i establir vincles amb els cineastes de l’Escola de Barcelona, com ara Joaquim Jordà, Vicente Aranda, José María Nunes, Jordi Grau, Pere Portabella, Jaime Camino, Román Gubern o Ricardo Bofill. Vergano protagonitzaria el 1967 la pel·lícula fundacional d’aquest moviment, Dante no es únicamente severo, de Jacinto Esteva i Joaquim Jordà, i també faria carrera  a Madrid.   Activistes cinematogràfics Entre els nous membres d'honor, dos referents de l’activisme cinematogràfic i cultural al nostre país: Josep Maria López Llaví i CineBaix, prepresentat per dos dels seus impulsors, Maria Coscoll i Xavier Bachs. Veïns de Sant Feliu de Llobregat es van unir el 2004 per impedir el tancament del mític Cinema Guinart, l’últim cinema que projectava cinema d’autor i en català a la comarca del Baix Llobregat. Gràcies a aquesta empenta, l’any següent obria de nou les portes amb el nom de CineBaix i la gestió d’una associació i una xarxa de voluntaris i voluntàries. Durant 15 anys, aquesta entitat s’ha mantingut sempre fidel a la seva tasca a favor del cinema català i europeu.   El periodista Josep Maria López Llaví (Barcelona, 1941) ha tingut una intensa trajectòria en el camp polític i en defensa de la cultura i la llengua catalanes, combinada amb la seva activitat en l’àmbit del cinema. Crític i comentarista cinematogràfic a Serra d'Or, Destino, l'Avui, El Temps i Diari d'Andorra, president de la Federació Catalana de Cineclubs i membre del Consell Consultiu de Plataforma per la Llengua, on ha treballat per promoure el català al cinema i com a eina de cohesió social.   Una vida dedicada al cinema Carlos Benpar (Barcelona, 1947), director, guionista i productor de cinema, compta amb 14 llargmetratges, dos premis Goya al millor documental i dos Premis Barcelona de Cinema per Cineastas contra magnates (2006) i Cineastas en acción (2007), assaigs en defensa dels drets morals dels directors davant les manipulacions que pateixen les seves pel·lícules. Impulsor en els seus inicis del Cine Club Montseny, punt de referència entre cinèfils de la ciutat, presentaria el 1973 al Festival de Locarno el seu primer llargmetratge, Soplo de esplendor. Amb el seu darrer documental, Cançons d’amor i d’anarquia (2014), rememora els fets més rellevants de la causa anarquista.

Summary: Jordi Amorós, Carlos Benpar, Teresa Font, Josep Maria López Llaví, Serena Vergano i CineBaix, nous membres de l'Acadèmia


El Tribunal Constitucional (TC) ha admès a tràmit el recurs d'empara de Carles Puigdemont i Toni Comín contra la decisió del Tribunal Suprem de mantenir vacants els seus escons com a eurodiputats. La sala contenciosa-administrativa del Suprem va rebutjar a l'estiu suspendre cautelarment l'acord de la Junta Electoral Central (JEC) que declarava vacants els seus escons perquè no van acatar la Constitució presencialment i el que rebutja la promesa del càrrec a distància, davant notari a Bèlgica. El TC estudiarà el recurs perquè aprecia una "especial transcendència constitucional" perquè l'assumpte pot tenir "conseqüències polítiques generals". El Suprem va denegar la petició de mesures cautelars sol·licitada per l'expresident de la Generalitat i l'exconseller, que sol·licitaven la suspensió de la decisió de la JEC de deixar vacants els seus escons, per poder assistir a la sessió constitutiva del Parlament europeu el 2 de juliol. Finalment, Puigdemont i Comín van ser reconeguts igualment com a eurodiputats aquest gener en aplicació de la doctrina del Tribunal de Justícia de la Unió Europea (TJUE) sobre Oriol Junqueras, que diu que els eurodiputats tenen immunitat des que són proclamats electes. En una providència feta pública aquest dimecres, el TC admet el recurs contra la decisió del Suprem però rebutja suspendre les resolucions recorregudes. També dona tres dies a les parts perquè presentin al·legacions.

Summary: El TC admet el recurs de Puigdemont i Comín contra la decisió del Suprem de deixar vacant els seus escons a l'Eurocambra


El sindicat Unió de Pagesos calcula que les pèrdues per l’atropellament d’un ramat d’ovelles a Mont-roig del Camp (Baix Camp) per part d’un tren Euromed superaran els 25.000 euros. En conjunt, l’incident del passat 2 de gener ha acabat suposant la mort d’uns 120 exemplars i la pèrdua de les corresponents ajudes a la producció. Representants del sindicat s’han reunit aquest divendres amb el subdelegat del govern espanyol a Tarragona, Jordi Sierra, per exposar-li el cas. La Unió de Pagesos s’oposa a la possibilitat que el propietari del ramat hagi de pagar sancions pels danys i perjudicis ocasionats a Adif i Renfe. De fet, l’operadora ha xifrat les seves pèrdues en més de 20.000 euros i Adif ja ha denunciat el ramader per “trànsit indegut per les vies”. El sindicat ha recordat que aquest tram de línia fèrria no està protegit per tanques i ha criticat que no es valorin els impactes de les infraestructures sobre l’activitat agrària.

Summary: Unió de Pagesos xifra en més de 25.000 euros les pèrdues per l’atropellament d’ovelles a Mont-roig


La carretera C-55 està tallada a Manresa a causa de l'accident d'un camió que ha fet la tisora i ha quedat entravessat a la via. L'accident ha passat a les deu del matí i també hi ha hagut implicat un turisme, segons informa el Servei Català de Trànsit. Els Bombers, que han activat tres dotacions, han fet contenció d'una fuita de gasoil del camió frigorífic que circulava sense càrrega. Els Mossos, per la seva banda, han activat sis patrulles per gestionar la incidència i el SEM, amb dues unitats, ha traslladat en estat menys greu el camioner i els dos ocupats del cotxe a l'Hospital Althaia de Manresa. Els vehicles es desvien a la C-16 i s'han aixecat les barreres del peatge pels usuaris afectats.

Summary: Tallen la C-55 a Manresa per l'accident d'un camió que ha fet la tisora i ha quedat entravessat


La farmacèutica Reig Jofre ampliarà el capital social en 25 MEUR, mitjançant l'emissió i posada en circulació de fins a 10.775.862 accions ordinàries, a 0,50 de valor nominal a un preu d'entre 2,32 a 2,60 euros per acció, segons ha informat la companyia. Els fons obtinguts amb aquesta operació es destinaran a "finançar properes oportunitats de creixement, orgànic i inorgànic, de la societat que permetin afermar la seva presència actual al mercat nacional i internacional". Les noves accions emeses representen el 13,1% del capital social després de l'ampliació i el 15,1% del capital preexistent a l'ampliació.  La Junta General d'Accionistes celebrada el 22 de juny del 2016, i seguint l'article 506 de la Llei de societats de capital, el Consell d'Administració va acordar excloure el dret de subscripció preferent dels accionistes de la societat sobre les accions que s'emetin en l'ampliació, "en atenció a les exigències de l'interès social i per a permetre la col·locació de les accions entre els inversors qualificats".

Summary: Reig Jofre ampliarà capital en 25 MEUR per finançar oportunitats de creixement


Unes 300 persones s'han concentrat aquest dimecres a les sis de la tarda davant de l'ajuntament de Súria per condemnar el crim masclista que va tenir lloc aquest dimarts a la població, el primer de l'any a Catalunya. La regidora d'Igualtat del consistori surienc, Carme Besa, ha llegit un manifest de rebuig a la violència masclista i els assistents han fet un minut de silenci. El batlle de Súria, Josep Maria Canudas, s'ha mostrat satisfet per la resposta ciutadana i ha titllat de "fets aïllats" els dos crims que ha patit el municipi en tan sols tres mesos de diferència. El tràgic succés va tenir lloc dimarts al matí quan un home de 82 anys va assassinar presumptament a la seva dona, de 79, i després es va intentar suïcidar clavant-se un ganivet a l'abdomen. L'agressor continua ingressat a un hospital de Manresa a l'espera de recuperar-se per passar a disposició judicial.

Summary: Prop de 300 persones es concentren a Súria per condemnar el primer crim masclista de l'any


Amb xiulets, petards i vestits de negre, els participants a la mobilització mostren el malestar coincidint amb el Consell de la Policia ACN Barcelona.-Uns 800 agents dels Mossos d'Esquadra es troben concentrats aquest dilluns des de les 8 del matí davant de la conselleria d'Interior per protestar per les seves condicions laborals i denunciar la manca d'efectius del cos, sobretot després que no es convoquessin noves places del 2011 al 2017. La protesta ha estat impulsada pel moviment MosSOS, amb el suport de tots els sindicats, amb motiu de la reunió del Consell de la Policia, l'òrgan de representació paritària de la Generalitat i dels membres del cos, que té lloc aquest dilluns al Departament. Entre altres reivindicacions, demanen recuperar pagues no cobrades com algunes dels anys de les retallades i de dispositius extraordinaris. Amb xiulets, globus, petards i vestits de negre, els participants a la mobilització mostren el seu malestar i tenen previst quedar-se davant de la conselleria mentre duri la reunió. Representants sindicals del cos han entrat a la conselleria a primera hora del matí per registrar un document amb les peticions per millorar les condicions laborals dels Mossos, davant l'aplaudiment dels seus companys concentrats. La protesta, que preveuen mantenir al llarg de tot el matí mentre duri el Consell de la Policia, ha obligat a tallar el trànsit en els trams del Passeig de Sant Joan i el carrer de la Diputació on es troba la seu del departament.  Una de les principals queixes és la manca d'efectius del cos. Segons el moviment MosSOS, de la 25a a la 32a promoció de l'Escola de Policia de Catalunya, no hi ha hagut cap aspirant al cos, fet que ha significat, asseguren, una "cascada de greuges", com la disminució de places a concurs general; disminució dels agents a les àrees bàsiques policials (ABP) i càrrega de treball a destinacions com sales regionals, instruccions i oficines d'atenció ciutadana (OAC).    Pel que fa a les reivindicacions, una de les principals és que el Departament d'Interior compleixi l'acord firmat el 2008 que recollia l'equiparació salarial amb els Bombers de la Generalitat. Segons expliquen des de MosSOS, el Departament no ha complert l'últim tram de l'equiparació i, segons els seus càlculs, això es tradueix en 3.341,94 euros bruts anuals que separen encara els Mossos dels Bombers. Per a MosSOS, aquest incompliment és una "vergonya".  Altres motius de protesta són les pagues extres no cobrades durant els anys de les retallades i recorden que aquests diners formen part del salari brut anual, així com que es faci efectiu l'increment salarial del 2018, com ja ha passat en altres funcionaris de l'estat. També insten la Generalitat a prendre les mesures que calgui perquè es pugui jubilar de forma anticipada als 60 anys i puntualitzen que les policies locals estan a l'espera d'un decret per poder-se retirar de forma anticipada. A més, demanen tornar a les 68 hores d'assumptes personals de què disposaven fa uns anys, abans de les retallades, mentre que ara en tenen 50.    Segons MosSOS, del dispositiu Àgora, que es va posar en marxa a principis de setembre per les necessitats de seguretat arran dels atemptats terroristes del 17 d'agost i del referèndum de l'1 d'octubre, encara s'han de pagar un total de 4,4 milions d'euros als agents que hi van treballar i recorden que se'ls va modificar l'horari perquè realitzessin torns de 12 hores durant més d'un mes.  Entre altres peticions, demanen un increment de la compensació per les hores extres i comparen la quantitat que ara perceben amb la d'algunes policies municipals i reclamen una compensació per als agents que treballen de nit o que es troben en quadrants en rotació de nits.  El moviment MosSOS va sorgir del "malestar comú de tota la plantilla", expliquen els seus impulsors, que assenyalen que continuaran "lluitant i proposant mesures fins que aquests greuges siguin resolts per part del Departament d'Interior i la Direcció General de la Policia".  "El col·lectiu de Mossos ha dit prou, ha despertat. Aquesta és la primera d'una sèrie de mobilitzacions per garantir la seguretat ciutadana i recuperar els nostres drets. Esperem que la Direcció General i la Conselleria hagin entès el missatge", ha afirmat Valentí Anadón, que ha parlat en representació dels sindicats.

Summary: Centenars de mossos protesten davant la conselleria d'Interior per exigir millores laborals


L'alcaldessa de Barcelona i líder de la coordinadora de Catalunya en Comú, Ada Colau, ha valorat a través de Twitter l'anunci de la data i la pregunta del referèndum, que ha realitzat el Govern aquest divendres al matí. En una piulada, Colau ha assegurat que el seu espai seguirà "treballant per fer possible el referèndum", i ha afirmat que els comuns sempre "han defensat un referèndum amb garanties com a solució real i democràtica per a Catalunya". L'executiu ha anunciat l'1 d'octubre com a data del referèndum, que tindrà la pregunta: 'Voleu que Catalunya sigui un estat independent en forma de república?'. Cal recordar que el nou partit de Colau, Catalunya en Comú, que coordina Xavier Domènech, reclama com a garanties que el referèndum apel·li a la majoria dels ciutadans i que tingui reconeixement internacional i efectes jurídics.

Summary: Colau: "Seguirem treballant per fer possible un referèndum amb garanties"


Luis Fonsi, Rozalén, Rosario, God Save the Queen, Niña Pastori i Sweet California són els primers artistes confirmats per a la novena edició del Festival Arts d'Estiu Costa Barcelona, segons han anunciat els seus organitzadors. Una novetat de la iniciativa és la ubicació, que se situarà en uns terrenys entre els termes municipals de Pineda de Mar i Santa Susanna a tocar de la platja, batejats com el nou Espai Marítim. El festival es desenvoluparà entre el 25 de juliol i el 25 d'agost. Arts d'Estiu és una iniciativa del Centre Cultural i Recreatiu de Pineda de Mar i des d’aquest any suma l'Ajuntament de Santa Susanna a l'organització. També compta amb la col•laboració de la Generalitat i la Diputació de Barcelona.

Summary: Luis Fonsi, Rosario i Niña Pastori, primers artistes confirmats al Festival Arts d'Estiu Costa Barcelona


Sabrià es congratula de “tenir el país altament politizat” i que “aquest cop no s’hagin enviat les porres” als col·legis electorals ACN Barcelona.-El portaveu d’Esquerra Republicana i membre de la candidatura del partit per Girona, Sergi Sabrià, ha comparegut prop de les 20:45 hores per valorar les dades de participació d’aquestes eleccions al Parlament. El republicà ha recordat que per a ERC, el 21-D són “unes eleccions il·legítimes i convocades de manera il·legal” on, a més, consideren que Esquerra ha concorregut “en les pitjors condicions, absolutament de manera desigual” per tenir a presó el seu cap de llista, Oriol Junqueras. Tot i això, Sabrià s’ha congratulat que “els catalans hagin demostrat que s’estimen les urnes i hagin acudit de manera massiva” a votar. A més, ha “celebrat” que  la jornada electoral “hagi acabat sense violència, pacíficament, i que aquest cop no hagin enviat les porres”, recordant així els fets de l’1-O. Per a Sabrià, l’alta participació demostra que “el país està altament politizat” i això ho considera positiu perquè una gran xifra de votants “legitima el resultat de les eleccions”.  Els responsables d’ERC han avançat que aquesta serà l’única compareixença, on la premsa no ha pogut fer preguntes, fins que l’escrutini estigui avançat i la candidata i número dos de la llista, Marta Rovira, aparegui per valorar el resultat.

Summary: ERC celebra l’alta participació i creu que “legitima el resultat” del 21-D


Martínez Maíllo assegura que el govern espanyol està "preparat" per presentar un recurs ACN Madrid.-El coordinador general del PP a nivell estatal, Fernando Martínez-Maillo, ha rebutjat aquest dilluns la fórmula d'una possible investidura simbòlica, amb Puigdemont des de Brussel·les, i una altra d'efectiva, des de Catalunya. "L'únic que sabem és que el president del Parlament ha aplaçat la investidura. No són capaços de posar-se d'acord en una i en volen dues", ha ironitzat Fernández Maíllo, en la roda de premsa posterior al Comitè de Direcció del PP, en què també ha demanat "respecte als ciutadans de Catalunya i Espanya" davant d'aquesta proposta. El dirigent popular també ha anunciat que el govern espanyol està "preparat" per recórrer una investidura que no sigui presencial o "prendre les decisions que hagi de prendre per garantir un cop és que compleixin la llei i la Constitució a Catalunya". Fernández Maíllo ha insistit que no "no hi ha investidures en la distància ni tampoc simbòliques". "L'única possible és la que es fa al Parlament i on s'escull president i Govern de la Generalitat. Tota la resta sobra", ha continuat Fernández Maíllo, que ha assenyalat que "ni podem seguir pendents d'un pròfug de la justícia". El dirigent popular ha reiterat que "l'única investidura possible és la que emana del Parlament". "I la resta és pura ocurrència que no va enlloc", ha afegit el dirigent popular, que també ha assenyalat que el govern espanyol ha demostrat que ni li ha "tremolat el pols". Per Fernández Maíllo, l'aplicació de l'article 155 a Catalunya ha suposat una "amplia credibilitat" davant la societat espanyola i que aquesta percepció "potser és major entre la societat espanyola que en el conjunt de la societat catalana, com s'ha vist en les últimes eleccions". D'altra banda, Fernández Maíllo ha insistit que "si Puigdemont no és president és per iniciativa política i judicial" del govern espanyol. "El recurs presentat al TC és el que ha provocat que Puigdemont no se n'hagi sortit amb la seva", ha apuntat el dirigent popular, que s'ha congratulat d'haver aconseguit que a través de les decisions de l'alt tribunal el president de la Generalitat destituït "estigui més acorralat que mai i que no més tingui dues sortides: ser un pròfug o venir a Espanya a rendir comptes davant de la justícia". "Són les dues opcions que té sobre la taula, tota la resta és donar voltes a la nòria que no condueix a enlloc", ha insistit. El coordinador general del PP a nivell estatal també ha apel·lat de nou a la líder de Ciutadans, Inés Arrimadas, perquè deixi de ser "una estàtua de sal" i comenci "a prendre algun tipus d'iniciativa". "Ciutadans un cop més està més preocupat pel seu crèdit polític partidista a la resta d'Espanya que arriscar-se a una investidura que hauria de servir també perquè molts ciutadans que els van votar o no se sentissin reconfortats i no frustrats", ha continuat Fernández Maíllo, que considera que "cada dia que passa el vot útil s'està convertint en victòria inútil".

Summary: El PP sobre una investidura 'doble': "No són capaços d'acordar-ne una i en volen dues"


Veus de JxCat consultades per l'ACN han acusat ERC de voler "el cap" de Carles Puigdemont, després del desacord per l'aplicació de la suspensió de diputats. Des del grup parlamentari independentista majoritari han recriminat als republicans de desitjar la fi política de l'expresident de la Generalitat des del 21-D. A més, des de JxCat han denunciat que ERC els fa "xantatge" amb el vicepresident del Govern, Pere Aragonès, actuant com a "policia bo", i el president del Parlament, Roger Torrent, fent de "policia dolent". La tensió entre JxCat i ERC ha augmentat després que Torrent decidís desconvocar el ple pel desacord sobre la suspensió dels diputats.  A més, des del grup independentista majoritari insisteixen que no variaran la postura sobre la suspensió dels diputats: "No ens mourem", han apuntat, en referència a mantenir que Puigdemont quedi al marge de la suspensió i substitució temporal dels líders independentistes empresonats, en entendre que l'expresident està en una situació judicial diferent. Així mateix, des de JxCat també han subratllat que aquest "xantatge" entre Aragonès i Torrent "s'ha acabat". Altres fonts consultades de JxCat també han acusat tant ERC com Torrent de posar pals a les rodes "contínuament" i de prendre decisions "unilaterals" sense consultar-les ni pactar-les abans amb la formació de Puigdemont.

Summary: Veus de JxCat acusen ERC de voler "el cap" de Puigdemont després del desacord per la suspensió de diputats


El candidat d'En Comú Podem, Jaume Asens, ha proposat aquest dimecres la creació d'un Ministeri de Feminismes al govern espanyol perquè estigui "a l'alçada" de les mobilitzacions feministes. En una roda de premsa organitzada per l'Agència EFE, Asens ha explicat que cal que totes les polítiques estatals tinguin la visió de gènere incorporada i que sigui, per tant, una qüestió transversal. A banda d'aquesta mesura, que Asens ha explicat que és una de les seves apostes "estrella", el representant dels comuns ha retret a la candidata del PP per Barcelona, Cayetana Álvarez de Toledo, les seves declaracions al debat de RTVE en què posava en dubte el consentiment a l'hora de tenir relacions sexuals i ho ha qualificat de "vergonya". A més, l'ha acusat de fer una "falsa divisió" i ha assegut que la "guerra" és entre homes i dones que defensen els drets humans i qui banalitza la violència masclista.

Summary: En Comú Podem proposa la creació d'un Ministeri de Feminismes